ส่วนที่ 1

ข้อมูลสรุป (executive summary)

บริษัท น้ำตาลขอนแก่น จำกัด (มหาชน) ก่อตั้งขึ้นในปี 2519 มีทุนจดทะเบียนทั้งหมด 1,705
ล้านบาท ทุนเรียกชำระแล้ว 1,550 ล้านบาท มีวัตถุประสงค์ในการดำเนินธุรกิจโรงงานน้ำตาล
และลงทุนในธุรกิจต่อเนื่องที่เกี่ยวข้องกับธุรกิจน้ำตาล ในปี 2548
บริษัทได้มีการระดมทุนโดยออกหุ้นเพิ่มทุนขายให้กับประชาชนทั่วไป
และได้จดทะเบียนบริษัทในตลาดหลักทรัพย์แห่งประเทศไทยภายใต้ชื่อ “KSL”
ตั้งแต่นั้นมาบริษัทได้เริ่มปรับเปลี่ยนวิสัยทัศน์จากการเป็นผู้ผลิตน้ำตาลแบบดั้งเดิม
มาเป็นผู้ผลิตพลังงานทดแทน โดยบริษัทเล็งเห็นศักยภาพความต้องการพลังงานทดแทนในอนาคต
ประกอบกับผลผลิตของบริษัทคือการให้พลังงานแก่สรรพสิ่ง ดังเช่น
น้ำตาลเป็นสะสารที่ให้พลังงานแก่มนุษยชาติ เอทานอลเป็นพลังงานเชื้อเพลิงสำหรับรถยนต์
ปุ๋ยชีวภาพถือได้ว่าเป็นสะสารที่สำคัญในการให้พลังงานต่อพืชในการเติบโต
และไฟฟ้าที่เกิดจากเชื้อเพลิงชีวมวล เป็นพลังงานทดแทนสำหรับอุปกรณ์เครื่องใช้ เครื่องจักรกล
ด้วยวิสัยทัศน์ดังกล่าวบริษัทจึงได้มีการลงทุน
และประกาศแผนการลงทุนขยายกิจการที่เกี่ยวกับพลังงานทดแทนอย่างต่อเนื่อง โดยจากเดิมในปี
2548 ธุรกิจหลักของบริษัทมาจากผลประกอบการโรงงานน้ำตาล 4
โรงงานที่กระจายอยู่ตามภูมิภาคต่าง ๆ ของประเทศไทย ในปี 2549 โรงงานผลิตเอทานอล
ของบริษัท ที่จังหวัดขอนแก่น กำลังการผลิต 150,000 ลิตรต่อวัน
ใช้กากน้ำตาลและน้ำอ้อยเป็นวัตถุดิบ และโครงการโรงงานผลิตปุ๋ยชีวภาพ
ซึ่งใช้น้ำเสียจากโรงงานผลิตเอทานอล และกากหม้อกรองจากโรงงานน้ำตาลมาเป็นวัตถุดิบ
ได้เริ่มเปิดดำเนินการผลิตและจำหน่าย และในปีบัญชี 2550 โรงผลิตกระแสไฟฟ้า ขนาด 30 MW
ที่จังหวัดขอนแก่น ซึ่งนำกากอ้อย ของเหลือจากโรงงานน้ำตาลมาผลิตกระแสไฟฟ้า
ขายให้กับการไฟฟ้าฝ่ายผลิต ได้เริ่มผลิตและจำหน่าย นอกจากนี้ในปี 2550 ภายใต้อนุสัญญาเกียวโต
โรงผลิตกระแสไฟฟ้าของบริษัทยังได้รับการจดทะเบียนโดย CDM Executive Board
ให้มีสิทธิที่จะขาย CDM หรือที่เรียกกันว่า คาร์บอนเครดิต
โดยบริษัทจะเริ่มรับรู้รายได้จากการขายคาร์บอนเครดิตในปี 2552

นอกจากโครงการต่าง ๆ ที่ได้ดำเนินการเรียบร้อยแล้ว
บริษัทยังมีโครงการลงทุนที่อยู่ระหว่างการดำเนินการ ดังนี้ :

(1) โครงการลงทุน เพาะปลูกอ้อยและผลิตน้ำตาลในประเทศลาว
บริษัทได้จัดตั้งบริษัทน้ำตาลสะหวันนะเขตขึ้น ซึ่งบริษัทถือหุ้นในสัดส่วนร้อยละ 97
เพื่อลงทุนเพาะปลูกอ้อย และทำโรงงานน้ำตาลในประเทศลาว
โดยได้ทำสัญญาพัฒนาพื้นที่ในเขตสะหวันนะเขตกับรัฐบาลของประเทศลาว
เพื่อใช้เป็นพื้นที่เพาะปลูกอ้อย ที่ตั้งอาคารและ โรงงาน จำนวน 10,000 เฮกตาร์ (62,500 ไร่)
ปัจจุบันบริษัท ได้เริ่มการเพาะปลูกพันธุ์อ้อยในพื้นที่บางส่วนไปแล้ว ในปี 2550
บริษัทได้นำพันธุ์อ้อยที่ได้จากการเพาะปลูกในปี 2549 ไปขยายพื้นที่ปลูกต่อ
เพื่อให้มีอ้อยพอต่อการหีบอ้อยของโรงงานน้ำตาล
บริษัทมีแผนที่จะเริ่มดำเนินการก่อสร้างโรงงานน้ำตาลในปี 2551
และคาดว่าโรงงานน้ำตาลใหม่จะสร้างเสร็จและเดินเครื่องจักร หีบอ้อย
และผลิตและจำหน่ายน้ำตาลได้ในปี 2552

(2) โครงการลงทุน เพาะปลูกอ้อยและผลิตน้ำตาลในประเทศกัมพูชา
บริษัทได้ลงทุนในหุ้นสามัญของบริษัท Koh Kong Plantation Co.,Ltd และ Kok Kong Sugar
Industry Co.,Ltd. ในสัดส่วนร้อยละ 50 ซึ่งบริษัทเหล่านี้ได้มีการทำบันทึกความเข้าใจ
กับรัฐบาลของประเทศกัมพูชา ในการขอพื้นที่สัมปานเพื่อใช้เป็นพื้นที่เพาะปลูกอ้อย ที่ตั้งอาคาร
และโรงงาน รวมทั้งสิ้น 20,000 เฮกตาร์ (125,000 ไร่) ในจังหวัดเกาะกง
ปัจจุบันบริษัทได้เริ่มการเพาะปลูกพันธุ์อ้อยในพื้นที่บางส่วนไปแล้ว ในปี 2550 และ ปี 2551
บริษัทนำพันธุ์อ้อยที่ได้จากการเพาะปลูก
ไปขยายพื้นที่ปลูกต่อเพื่อให้มีอ้อยพอต่อการหีบอ้อยของโรงงานน้ำตาล
บริษัทมีแผนที่จะเริ่มก่อสร้างโรงงานน้ำตาลในปี 2551 ในงบประมาณ 1,850 ล้านบาท
เครื่องจักรขนาดกำลังหีบอ้อย 6,000 ตันอ้อยต่อวัน
บริษัทคาดว่าโรงงานน้ำตาลใหม่ที่กัมพูชาจะสร้างเสร็จ และเดินเครื่องจักร หีบอ้อย
และผลิตและจำหน่ายน้ำตาลได้ในปี 2552

(3) โครงการลงทุน พลังงานทดแทนบ่อพลอย
ซึ่งจะเป็นการย้ายและขยายกำลังการผลิตของโรงงานน้ำตาลนิวกรุงไทย จำกัด (บริษัทย่อย)
จากอำเภอท่ามะกา ไปอำเภอบ่อพลอย จังหวัดกาญจนบุรี และขยายกำลังการผลิตตามใบอนุญาตจาก
8,385 ตันอ้อยต่อวัน เป็น 20,400 ตันอ้อยต่อวัน พร้อมกับลงทุนในส่วนของโรงงานผลิตเอทานอล
ที่กำลังการผลิต 200,000 ลิตรต่อวัน โรงปุ๋ย และโรงไฟฟ้าขนาด 45 MW
ซึ่งเป็นธุรกิจต่อเนื่องกับการผลิตน้ำตาล บริษัทคาดว่าโครงการจะเริ่มเดินเครื่องจักรได้ในปี 2553

สำหรับผลการดำเนินงานของบริษัทในปี 2551 (งวดบัญชี พฤศจิกายน 2550 ถึง ตุลาคม 2551)
บริษัทมีกำไรสุทธิเพิ่มขึ้นจาก 836 ล้านบาทในปี 2550 เป็น 860 ล้านบาทในปี 2551
โดยผลกำไรที่เพิ่มขึ้นส่วนหนึ่งเกิดจาก

(1) ปริมาณการขายน้ำตาลที่เพิ่มขึ้นจาก 537,110 ตันในปี 2550 เป็น 627,341 ตันในปี 2551
    เพิ่มขื้นร้อยละ 16.8 ราคาเฉลี่ยในปี 2551 ลดลงเล็กน้อยร้อยละ 3.1

(2) ยอดขายเอทานอลที่เพิ่มขึ้นจาก 18.9 ล้านลิตรในปี 2550 เป็น 50.4 ล้านลิตรในปี 2551
    โดยเพิ่มขึ้นจากในปี 2551 ราคาน้ำมันมีการปรับตัวขึ้นสูง
    ประกอบกับนโยบายการส่งเสริมการใช้พลังงานทดแทนจากภาครัฐ
    ทำให้มีความต้องการภายในประเทศเพิ่มขึ้น และอีกส่วนหนึ่ง
    ทางบริษัทเริ่มมีการส่งออกเอทานอลขายต่างประเทศ ส่วนราคาขายเฉลี่ยของเอทานอลปี
    2551 ต่ำกว่าปี 2550 ประมาณร้อยละ 6.5

(3) ยอดขายไฟฟ้าที่เพิ่มขึ้นร้อยละ 19.7 จาก 114,419 Mw-hr เป็น 136,997 Mw-hr
    และราคาขายเฉลี่ยปรับตัวสูงขึ้นจาก 2,527 บาทต่อ Mw-hr เป็น 2,668 บาทต่อ Mw-hr

อย่างไรก็ตาม เนื่องจากบริษัทอยู่ระหว่างการลงทุนก่อสร้างโครงการต่าง ๆ
จึงทำให้มีค่าใช้จ่ายทางด้านบริหารที่เพิ่มขึ้น รวมถึงค่าใช้จ่ายที่เกี่ยวข้องกับโครงการ เช่น
การรื้อถอนและขนย้ายเครื่องจักร และภาระดอกเบี้ยจ่ายที่เพิ่มสูงขึ้น ทำให้
บริษัทมีผลกำไรสุทธิเติบโตเล็กน้อยร้อยละ 3 เมื่อเทียบกับปีที่ผ่านมา

สำหรับในปี 2552 เป็นปีที่เกิดภาวะเศรษฐกิจชะลอตัว
อย่างไรก็ตามเมื่อพิจารณาพื้นฐานทางธุรกิจแล้ว
ธุรกิจของบริษัทซึ่งเกี่ยวข้องกับธุรกิจอาหารและพลังงานค่อนข้างที่จะได้รับผลกระทบน้อยเมื่อเทียบกับธุรกิจอื่น
โดยปัจจัยบวกจะมาจาก ค่าไฟฟ้าที่คาดว่าจะมีการปรับตัวสูงขึ้น
และรายได้ที่เพิ่มขึ้นจากการขายคาร์บอนเครดิต ส่วนปัจจัยลบจะมาจากค่าใช้จ่ายต่าง ๆ
จากโครงการการลงทุนต่าง ๆ และผลประกอบการในโครงการปลูกอ้อยและโรงงานน้ำตาล
ที่ลาวและกัมพูชา ซึ่งปี 2552 จะเป็นปีแรกที่เริ่มเดินเครื่องจักรผลิตน้ำตาล โดยในปีแรก
คาดว่าผลผลิตน้ำตาลที่ได้จะมีไม่มาก นอกจากนี้ยังมีความไม่แน่นอนต่าง ๆ อีก เช่น
ราคาน้ำตาลตลาดโลกและราคาเอทานอลที่สัมพันธ์บางส่วนกับราคาน้ำมัน
ความผันผวนจากอัตราแลกเปลี่ยน
ต้นทุนทางการเงินที่สูงขึ้นในการรักษาสภาพคล่องของธุรกิจในสภาวะที่เศรษฐกิจชะลอตัว
และปัญหาเสถียรภาพทางการเมือง ซึ่งส่งผลกระทบต่อความไม่แน่นอนของนโยบายอุตสาหกรรม
และการสร้างความเชื่อมั่นทางเศรษฐกิจในภาพรวมของประเทศ